નવી દિલ્હી/તિરુવનંતપુરમ/ નિલક્કલ, તા. 19 : કેરળના સબરીમાલા મંદિરમાં તમામ મહિલાઓને પ્રવેશની સુપ્રીમ કોર્ટની છૂટ બાદ આજે પણ મહિલાઓ મંદિરમાં પ્રવેશી શકી નહોતી. દેખાવકારોનાં દબાણને પગલે પોલીસે પીછેહઠ કરવી પડી હતી અને મંદિર જવા માટે નીકળેલી મહિલાઓએ પરત ફરવું પડયું હતું. કેરળ સરકારે મંદિરમાં તમામ વયજૂથની મહિલાઓને પ્રવેશની પરવાનગી આપી છે. પણ અમુક કાર્યકરો પણ અંદર ઘૂસવાના પ્રયાસમાં છે અમે તેની છૂટ આપી શકીએ નહીં. મંદિરમાં પ્રવેશનો પ્રયત્ન કરનારી મહિલા કાર્યકર રેહાના ફાતિમાના ઘરે આજે અમુક લોકોએ તોડફોડ કરી હતી. આ વિવાદમાં રાજકીય પક્ષો એકબીજા પર આક્ષેપો કરી રહ્યા છે. સીપીએમએ આ વિવાદની તુલના બાબરી મસ્જિદ વિવાદ સાથે કરી હતી અને આક્ષેપ કર્યો હતો કે આ ભાજપ અને આરએસએસનું કાવતરું છે. રાજ્ય દેવાસમ (ધાર્મિક ટ્રસ્ટ) મંત્રી કાડાકમપલ્લી સુંદરમે આ ઘટનાક્રમમાં કાવતરાની આશંકા દર્શાવી છે.